অস্বীকার করবার জো নেই, এসব শব্দের আতজবাজি দেখলেই পাকিস্তানবাদের দামামা বেজে ওঠে কারো কারো স্মৃতিতে। এবং তা অমূলক নয়। অবধারিতভাবেই সামনে চলে আসে ৪৭ এবং ৭১-এর পটভূমি। হিন্দুনিধন ও বিতাড়নের ইতিহাসের সাথে দুর্ভাগ্যজনকভাবে ইসলামকে জড়িয়ে ফেলেছে ঐ পাকিস্তানবাদই। কাজেই শব্দের আতসবাজির আড়ালে আজও মতাদর্শের বোমা হিশেবে খুব সহজেই ফুটে ওঠে কয়েকটি আইকন–হেফাজতের উত্থান, জঙ্গিবাদ ইত্যাদি। এদেশে সংখ্যালঘু নির্যাতনের সমান্তর কোণে ঐ ভাষিক চিহ্নব্যবস্থাকে আমরা পাঠ করি অবচেতনে। প্যারানয়েড সমাজমানসের বয়ান সর্বৈব সঠিক, আমি তা বলি না। কিন্তু এটাই এখন সবচেয়ে দাপুটে ব্যাখ্যা, সুফি-সালাফি টীকা-টিপ্পনি সমেত হাজির।